Francesca Simon

Grázlik Gabo a kliatba ľudožrúta

24. DIEL

Ukážka z elektronickej knihy

Francesca Simon prežila detstvo na kalifornských plážach a neskôr vyštudovala dejiny stredoveku a literatúru na Yaleovej univerzite a na univerzite v Oxforde. V súčasnosti žije s rodinou v Londýne. Napísala vyše päťdesiat kníh. Za knižku Grázlik Gabo a snežný obor získala v súťaži Galaxy British Book Awards cenu za najlepšiu detskú knihu roka 2008.

Joshuovi Stampovi-Simonovi, ktorý na  rozdiel od Grázlika Gaba časom vyrástol.

Text © Francesca Simon 2015

Illustrations © Tony Ross 2015

Translation © Darina Zaicová 2016

Slovak edition © Vydavateľstvo SLOVART, spol. s r. o.,

Bratislava 2016

Všetky práva vyhradené. Žiadna časť tejto knihy sa nesmie reprodukovať ani šíriť v nijakej forme a ani nijakými prostriedkami, či už elektronickými, alebo mechanickými, vo forme fotokópií či nahrávok, respektíve prostredníctvom súčasného alebo budúceho informačného systému a podobne, bez predchádzajúceho písomného súhlasu vydavateľa.

ISBN 978-80-556-2465-5

www.slovart.sk

Vytvorenie elektronickej verzie Dibuk, s. r. o., 2020

1

ŠPECIALITA GRÁZLIKA GABA

BUCH!

BUCH!

BUCH!

Náladová Naďa búchala palicou do steny.

Prečo, prečo musí bývať vedľa toho grázliska Gaba?

S dievčatami v Tajnom spolku nemajú chvíľu pokoja. Jej koláčiky sú ohrozené. A navyše sa po nej Gabo stále opičí. Všetkým povedala, že na pouličnú súťaž v pečení pripraví čokoládový piškótový koláč, a ten opakovací papagáj vyhlásil, že taký upečie aj on.

A ešte sa aj tvári, akoby mu to napadlo prvému.

Lenže Naďa s ním zatočí. Upečie najlepší koláč. Tentoraz sa ona bude smiať posledná.

Hoci...

Hmmm...

Možno by si mala víťazstvo predsa len poistiť...

Pouličná súťaž v pečení koláčov! Hurá!

Grázlik Gabo pečenie zbožňoval. Čo môže byť lepšie, ako keď si človek môže vybrať, na čo má chuť, a potom jedlo pripraviť tak, ako uzná za vhodné? S dvojitou dávkou cukru a kopcom polevy!

Gabo najradšej varil karamel. A rád sa pustil aj do prípravy čokoládových koláčikov.

Bohužiaľ, jeho rodičia ho nútili vyvárať len samé svinstvá: pizze skazené zeleninovou oblohou alebo lepkavé kašovité gebuziny. A ak mu niekedy dovolili upiecť mafiny, musel použiť iba zdravé suroviny. Napríklad celozrnnú múku či banány.

Fúúúj.

No dnes ho nikto nebude v ničom obmedzovať. Dnes sa koná veľká súťaž v pečení. A Gabo to roztočí. Za svoj piškótový koláč s dvojitou polevou získa prvé miesto. Dopočul sa, že Náladová Naďa sa chce po ňom opičiť. Nech to tá stará ropucha len skúsi. S takým majstrom cukrárom, ako je on, nevypečie nikto!

Navyše, fotku víťaza uverejnia v novinách. A bude aj v telke, lebo členkou poroty bude slávna cukrárka Darinka Pralinka.

Jupíííí!

Do súťaže sa prihlásili všetky decká z Gabovej triedy.

Máte smolu, babráci, zaškeril sa Grázlik Gabo v duchu a vbehol do kuchyne. Majster Gabriel vstupuje na scénu.

Nanešťastie, v kuchyni sa už niekto zvŕtal.

Vzorný Vilko opásaný zásterou so sedmokráskami úzkostlivo nakúkal do rúry, kým mama vyberala plech so zvláštnymi sivými kôpkami.

„Prac sa mi z cesty, červiak!“ zrúkol Gabo.

„Napiekol som koláčiky na dnešnú súťaž,“ pochválil sa Vilko. „Pozri.“

Hrdo ukázal na tanier plný neforemných hrudiek. Na ceduľke zapichnutej v jednej z nich sa skvelo Vilkovo meno.

„To nie sú koláčiky,“ zhodnotil Gabo, „ale kravské lajná.“

„Mamá,“ rozplakal sa Vilko. „Gabo nazval moje koláče kravskými lajnami.“

„Nebuď drzý, Gabo!“ okríkla ho mama. „Tvoje koláčiky vyzerajú... pekne, Vilko.“

„Ako nepodarky, pozri, už-už sa zvalia nabok,“ dodal Gabo.

Koniec ukážky